b'\n_START_ARTICLE_\nR\xc4\x83zboiul ciudat\n_START_SECTION_\nOfensiva din Saar\n_START_PARAGRAPH_\n\xc3\x8en septembrie 1939, \xc3\xaentr-o mi\xc8\x99care cu o valoare strict politic\xc4\x83, solda\xc8\x9bii francezi au \xc3\xaenaintat cam 5\xc2\xa0km \xc3\xaen Saar, dup\xc4\x83 care s-au retras. \xc3\x8en acel moment, Fran\xc8\x9ba concentrase la frontiera sa de est 98 de divzii \xc8\x99i 2.500 de tancuri \xc3\xaempotriva a 43 divizii germane, care nu aveau sprijinul niciunui tanc.\n_START_SECTION_\nR\xc4\x83zboiul de iarn\xc4\x83\n_START_PARAGRAPH_\n\xc3\x8en perioada de desf\xc4\x83\xc8\x99urare a r\xc4\x83zboiului ciudat a avut loc un evenimet notabil, r\xc4\x83zboiul de iarn\xc4\x83, cauzat de atacul Uniunii Sovietice \xc3\xaempotriva Finlandei din 30 noiembrie 1939. Opinia public\xc4\x83, \xc3\xaen special din Fran\xc8\x9ba \xc8\x99i Regatul Unit, \xc8\x99i-a manifestat \xc3\xaen mod zgomotos admira\xc8\x9bia pentru "bravii finlandezi", cer\xc3\xa2nd guvernelor lor s\xc4\x83 ia atitudine \xc3\xaempotriva agresorului sovietic, \xc3\xaen special dup\xc4\x83 ce ap\xc4\x83rarea finlandezilor \xc3\xaempotriva unui inamic incomparabil mai puternic p\xc4\x83rea s\xc4\x83 aib\xc4\x83 mult mai mult succes dec\xc3\xa2t \xc3\xaen cazul Poloniei. Ca urmare, Uniunea Sovietic\xc4\x83 a fost exclus\xc4\x83 din Liga Na\xc8\x9biunilor, iar \xc3\xaen Fran\xc8\x9ba \xc8\x99i Anglia s-a vorbit o vreme despre o posibil\xc4\x83 expedi\xc8\x9bie aliat\xc4\x83 \xc3\xaen Scandinavia de nord. For\xc8\x9bele britanice au \xc3\xaenceput s\xc4\x83 fie preg\xc4\x83tite pentru a fi trimise \xc3\xaen Finlanda, dar nu au fost deplasate \xc3\xaen sprijinul micii \xc8\x9b\xc4\x83ri nordice p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului, \xc3\xaen schimb au fost trimise \xc3\xaen ajutorul Norvegiei, \xc3\xaen timpul b\xc4\x83t\xc4\x83liei Norvegiei. Pe 20 martie, prim-ministrul francez \xc3\x89douard Daladier a demisionat din func\xc8\x9bie ca urmare a e\xc8\x99ecului din politica sa extern\xc4\x83, \xc3\xaen particular \xc3\xaen ceea ce prive\xc8\x99te ap\xc4\x83rarea Finlandei.\n_START_SECTION_\nInvazia german\xc4\x83 din Danemarca \xc8\x99i Norvegia\n_START_PARAGRAPH_\nDiscu\xc8\x9biile dintre Alia\xc8\x9bi cu privire la expedi\xc8\x9bia din nordul Scandinaviei \xc8\x99i incidentul Altmark de pe 16 februarie au alarmat Germania, care-\xc8\x99i sim\xc8\x9bea amenin\xc8\x9bat\xc4\x83 aprovizionarea cu minereu de fier din Suedia neutr\xc4\x83, duc\xc3\xa2nd la declan\xc8\x99area Opera\xc8\x9biunii Weser\xc3\xbcbung \xe2\x80\x93 invazia Danemarcei \xc8\x99i Norvegiei \xe2\x80\x93 pe 9 aprilie 1940. \xc3\x8en perioada 12 \xe2\x80\x93 15 aprilie, trupele aliate au debarcat \xc3\xaen Norvegia, dar dup\xc4\x83 numai dou\xc4\x83 s\xc4\x83pt\xc4\x83m\xc3\xa2ni germanii cuceriser\xc4\x83 \xc8\x9bara, iar Alia\xc8\x9bii au fost nevoi\xc8\x9bi s\xc4\x83-\xc8\x99i evacueze trupele.'